## Sagunt a Escena reformula el mite de Medusa amb Victoria Abril

*** La posada en escena comptarà amb el director del muntatge, José María del Castillo, que substituïx a Adrián Lastra
* La Trócola Circ convida a un viatge al món dels somnis amb malabars i acrobàcies en l’amfiteatre Triángulo Umbral**

El festival Sagunt a Escena, impulsat per la Conselleria d’Educació, Cultura, Universitats i Ocupació, a través de l’Institut Valencià de Cultura (IVC), reformula en el Teatre Romà el mite d’un dels monstres de l’antiguitat més temuts, Medusa, els pròxims 17 i 18 d’agost.

Victoria Abril dona vida a la Gorgona amb cabells de serp i mirada petrificadora per a tot aquell que gosara mirar-la. Completen el repartiment, en substitució d’Adrián Lastra, José María del Castillo, en la pell de Perseo, i Mariona Fuentes com a Atenea.

Alejandro Cruz Benavides ha compost els temes musicals que seran interpretats en viu per la cantant Ruth Lorenzo, coneguda per la seua participació en el concurs The X Factor en 2008 i per representar Espanya en el Festival d’Eurovisió en 2014.

José María del Castillo compta amb una dilatada experiència com a actor tant en teatre com en cinema i televisió. En esta ocasió, escriu, dirigix i coprotagonitza una posada en escena multidisciplinària en què, a través de l’humor i la tragèdia, la música, la veu, el moviment i la plasticitat, dona compte del mite des del lloc del vençut. En este cas, una antiheroïna.

La història ens ha contat que Medusa va morir decapitada per l’heroi Perseo, que va entregar el seu cap a la deessa Atenea com a símbol de victòria. En el que no s’ha incidit tant és que la més bella, i l’única mortal de les tres filles de Forcis i Ceto, va ser violada per Posidó en el temple d’Atenea, on la jove exercia com a sacerdotessa de la deessa.

En esta coproducció de Jesús Cimarro i José María del Castillo es mostra l’altra cara de la moneda. Amb una proposta mordaç, irònica, tràgica, i divertida a la vegada, contundent i reveladora, es pega la volta a l’orde establit i es contarà la veritat de Medusa.

L’espectacle aprofundix en el pensament social induït, les aparences, la por al que és diferent i el valor de la integritat en una societat que no ha canviat tant malgrat el pas dels segles.

**El circ dels somnis**

L’endemà, el 18 d’agost, La Trócola Circ convida a un viatge al món dels somnis en l’amfiteatre Triángulo Umbral. La companyia de circ proposa en ‘R.E.M.’ un treball de recerca d’objectes per a tots els públics que tracta de l’autoexigència, les fronteres i la por de fallar.

Quatre artistes i quatre llits es convertixen en el fil conductor d’una posada en escena onírica a través de malabars en altures, verticals, banquina i ports acrobàtics. En total seran quatre batecs en escena, els d’Andrea Pérez, Jon Sádaba, Enrique Navarro i Mohamed Keita, davall la direcció artística de Lucas Escobedo, que es multiplicaran amb cada sospir del públic.

La Trócola fonamenta les seues produccions en la investigació amb objectes. Des d’una clara aposta per la innovació, exploren i posen en escena diferents llenguatges. ‘R.E.M.’ és la seua tercera creació i suposa una immersió en les nostres inquietuds a partir d’una dramatúrgia elaborada.

L’IVC organitza Sagunt a Escena, festival que se celebra fins al 25 d’agost i que compta amb la col·laboració de l’Ajuntament de Sagunt i l’àrea de Teatres de la Diputació de València.

Fecha: 15/08/2024